

# คำสั่งกรมสรรพากร

## ที่ ท.491/2566

## เรื่อง มอบอำนาจหน้าที่สั่งและปฏิบัติราชการแทนอธิบดีกรมสรรพากร

เพื่อให้การปฏิบัติราชการเกี่ยวกับการพิจารณาอนุญาตหรือยกเลิกการอนุญาตให้ผู้ประกอบการจดทะเบียนหรือผู้มีหน้าที่ออกใบรับจัดทำใบกำกับภาษีหรือใบรับโดยใช้ใบรับรองอิเล็กทรอนิกส์  
ในการลงลายมือชื่อ เชื่อมต่อระบบอิเล็กทรอนิกส์กับกรมสรรพากร ตาม ข้อ 6 ข้อ 7 และ ข้อ 12  
แห่งกฎกระทรวง ฉบับที่ 384 (พ.ศ. 2565) ออกตามความในประมวลรัษฎากร ว่าด้วยการดำเนินการเกี่ยวกับเอกสารหลักฐานหรือหนังสือด้วยกระบวนการทางอิเล็กทรอนิกส์ เป็นไปโดยสะดวกและรวดเร็ว อาศัยอำนาจตามความในมาตรา 38 แห่งพระราชบัญญัติระเบียบบริหารราชการแผ่นดิน พ.ศ. 2534  
ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับ  
พระราชกฤษฎีกาว่าด้วยการมอบอำนาจ พ.ศ. 2550 และมาตรา 2 แห่งประมวลรัษฎากร  
อธิบดีกรมสรรพากรจึงมีคำสั่งดังต่อไปนี้

ข้อ ๑ มอบอำนาจให้ผู้อำนวยการกองบริหารการเสียภาษีทางอิเล็กทรอนิกส์สั่ง  
และปฏิบัติราชการแทนอธิบดีกรมสรรพากร ในกรณีดังต่อไปนี้

(1) พิจารณาแบบคำขอให้ประกาศรายชื่อเป็นผู้มีสิทธิจัดทำใบกำกับภาษีหรือใบรับโดยวิธีการทางอิเล็กทรอนิกส์ (แบบ บ.อ.01) และประกาศรายชื่อผู้ประกอบการจดทะเบียนหรือผู้มีหน้าที่ออกใบรับ  
เป็นผู้มีสิทธิจัดทำใบกำกับภาษีหรือใบรับโดยใช้ใบรับรองอิเล็กทรอนิกส์ในการลงลายมือชื่อ

(2) พิจารณาแบบคำขอแจ้งการเปลี่ยนแปลง หรือยกเลิกการประกาศรายชื่อของผู้มีสิทธิจัดทำใบกำกับภาษีหรือใบรับโดยวิธีการทางอิเล็กทรอนิกส์ (แบบ บ.อ.09) เพื่อแจ้งการเปลี่ยนแปลงหรือยกเลิก  
การประกาศรายชื่อผู้ประกอบการจดทะเบียนหรือผู้มีหน้าที่ออกใบรับที่ได้รับการประกาศรายชื่อตาม (1)

(3) ยกเลิกรายชื่อผู้ประกอบการจดทะเบียนที่ได้รับการประกาศรายชื่อตาม (1) กรณีที่อธิบดี  
กรมสรรพากรสั่งขีดชื่อผู้ประกอบการจดทะเบียนดังกล่าวออกจากทะเบียนภาษีมูลค่าเพิ่มตามมาตรา 85/19  
แห่งประมวลรัษฎากร โดยอธิบดีกรมสรรพากรไม่ได้มีคำสั่งอนุญาตให้ผู้ประกอบการจดทะเบียนดังกล่าว  
ออกใบกำกับภาษี ใบเพิ่มหนี้ หรือใบลดหนี้ต่อไปเป็นการชั่วคราวตามมาตรา 86/11 แห่งประมวลรัษฎากร

/ (4) พิจารณา ...

(4) พิจารณาอนุญาต ไม่อนุญาต หรือยกเลิกการอนุญาต การเชื่อมต่อระบบอิเล็กทรอนิกส์  
ของผู้ประกอบการจดทะเบียน หรือผู้มีหน้าที่ออกใบรับที่ได้รับการประกาศรายชื่อตาม (1)  
กับระบบอิเล็กทรอนิกส์ของกรมสรรพากร เพื่อนำส่งข้อมูลที่เกี่ยวข้องกับใบกำกับภาษีหรือใบรับที่จัดทำ  
โดยใช้ใบรับรองอิเล็กทรอนิกส์ในการลงลายมือชื่อให้แก่กรมสรรพากรแบบ Host to Host

(5) พิจารณาอนุญาต ไม่อนุญาต หรือยกเลิกการอนุญาตการเชื่อมต่อกับระบบอิเล็กทรอนิกส์  
ของกรมสรรพากรเพื่อเป็นผู้ให้บริการจัดทำหรือนำส่งข้อมูลอิเล็กทรอนิกส์สำหรับให้บริการนำส่งข้อมูล  
ที่เกี่ยวข้องกับใบกำกับภาษีหรือใบรับให้แก่กรมสรรพากร

(6) ประกาศหรือลบรายชื่อผู้ให้บริการจัดทำหรือนำส่งข้อมูลอิเล็กทรอนิกส์ที่ได้รับอนุญาต  
ให้เชื่อมต่อระบบอิเล็กทรอนิกส์ตาม (5)

ข้อ 2 คำสั่งนี้ให้ใช้บังคับตั้งแต่วันที่ที่ลงในคำสั่งนี้เป็นต้นไป

สั่ง ณ วันที่  15  กันยายน  พ.ศ. 2566

ลวรณ แสงสนิท

(นายลวรณ แสงสนิท)

อธิบดีกรมสรรพากร